b'\n_START_ARTICLE_\nDieter Beilig\n_START_PARAGRAPH_\nDieter Beilig (f\xc3\xb8dt 5. september 1941 i Berlin; d\xc3\xb8d 2. oktober 1971 samme sted) var en vestberlinsk aktivist mod Berlinmuren og offer for DDR\'s gr\xc3\xa6nsestyrker._NEWLINE_Fra Berlinmurens f\xc3\xb8rste dage protesterede Beilig p\xc3\xa5 mange forskellige m\xc3\xa5der mod dens eksistens.  Blandt andet opstillede han de f\xc3\xb8rste tr\xc3\xa6kors, som skulle minde om d\xc3\xb8dsofrene ved muren.  I 1962 fors\xc3\xb8gte han at beskadige muren med spr\xc3\xa6ngladninger.  Da han havde overtr\xc3\xa5dt loven om spr\xc3\xa6ngstoffer, blev han derefter id\xc3\xb8mt tre ugers ungdomsf\xc3\xa6ngsel.  Efter afsoningen organiserede han flere protestdemonstrationer mod muren._NEWLINE_I 1964 lykkedes det Ministerium f\xc3\xbcr Staatssicherheit (Stasi, Ministeriet for Sikkerhed) at p\xc3\xa5gribe Beilig.  De stillede ham for retten i \xc3\x98stberlin, og den 11. december 1964 blev han p\xc3\xa5 grund af "statsfjendtlig hetz og terror" id\xc3\xb8mt tolv \xc3\xa5rs f\xc3\xa6ngsel.  Efter to \xc3\xa5rs afsoning blev han udvist til Vestberlin, hvor han fortsatte sine protestaktioner._NEWLINE_ _NEWLINE_Den 2. oktober 1971 klatrede Beilig omkring klokken 9.15 op p\xc3\xa5 muren i n\xc3\xa6rheden af Brandenburger Tor.  Mens han gik cirka 30 meter p\xc3\xa5 toppen af muren, r\xc3\xa5bte han til DDR-gr\xc3\xa6nseposten, at begge dele af Tyskland skulle forenes.  Da politi fra Vestberlin fors\xc3\xb8gte at tr\xc3\xa6kke ham ned fra muren, sprang han ned p\xc3\xa5 \xc3\xb8stsiden og blev anholdt af gr\xc3\xa6nsestyrkerne.  Efter en f\xc3\xb8rste visitation i en sidebygning til Brandenburger Tor, blev Beilig af gr\xc3\xa6nsesoldater f\xc3\xb8rt til deres kommandopost i Akademie der K\xc3\xbcnste (Palais Arnim), ethundrede meter v\xc3\xa6k.  Under transporten havde Beilig et mislykket flugtfors\xc3\xb8g.  I kommandoposten blev han indesp\xc3\xa6rret i et rum sammen med to bev\xc3\xa6bnede vagter.  Da han fors\xc3\xb8gte at \xc3\xa5bne det ikke tilgitrede vindue, blev han skudt ned bagfra af en officer.  En ambulance k\xc3\xb8rte den formentlig allerede d\xc3\xb8de Beilig til Krankenhaus der Volkspolizei (Folkepolitiets Sygehus)._NEWLINE_Ministerium f\xc3\xbcr Staatssicherheit (MfS) antog, at h\xc3\xa6ndelsen ville give opm\xc3\xa6rksomhed hos offentligheden i Vesten.  De konstruerede for en sikkerheds skyld en selvforsvarsituation, hvor blandt andet fingeraftryk fra den afd\xc3\xb8de Beilig blev placeret p\xc3\xa5 en gr\xc3\xa6nsesoldats tjenestev\xc3\xa5ben.  Da det stod klart, at Vesten ikke havde bem\xc3\xa6rket nedskydningen af Beilig, sl\xc3\xb8rede MfS-medarbejdere alle spor, br\xc3\xa6ndte Beiligs lig og gravede asken ned p\xc3\xa5 et ukendt sted. Beiligs familie fik besked om, at han var sporl\xc3\xb8st forsvundet._NEWLINE_Som f\xc3\xb8lge af efterforskning mod murskytter efter DDR\'s sammenbrud, blev Beiligs sk\xc3\xa6bne kendt. Gerningsmanden var i mellemtiden d\xc3\xb8d.  Tre tidligere MfS-medarbejdere, der under en retssag blev anklaget for at have forfalsket bevismateriale for at beskytte gerningsmanden, blev frifundet i juni 1999._NEWLINE_I 2003 blev Palais Arnims udstillingslokaler ombygget.  I forbindelse med ombygningen blev der p\xc3\xa5 gulvet i den frilagte kejser Wilhelms 2.\'s tronsal markeret, hvor Beilig var blevet skudt.'